CELEX: 62013TN0042
Language: mt
Date: 2013-01-28 00:00:00
Title: Kawża T-42/13: Rikors ippreżentat fit- 28 ta’ Jannar 2013 — 1. garantovaná vs Il-Kummissjoni

16.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 79/30
            
         Rikors ippreżentat fit-28 ta’ Jannar 2013 — 1. garantovaná vs Il-Kummissjoni
   (Kawża T-42/13)
   2013/C 79/51
   Lingwa tal-kawża: l-Ingliż
   
      Partijiet
   
   
      Rikorrenti: 1. garantovaná a.s. (Bratislava, is-Slovakkja) (rappreżentanti: M. Powell, Solicitor, G. Forwood, Barrister, M. Staroň u P. Hodál, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               Tannulla l-ittra tal-Kummissjoni tal-21 ta’ Diċembru 2012, fil-Każ COMP/39.396 — Karbur tal-Kalċju, sa fejn hija:
               
                           —
                        
                        
                           tapplika rata ta’ interessi ta’ 4.5 % għall-perijodi li matulhom il-Qorti tal-Ġustizzja kienet (i) issospendiet l-applikazzjoni tal-Artikolu 2 tad-Deċiżjoni tal-Kummissjoni C(2009) 5791 finali, tat-22 ta’ Lulju 2009, fil-Każ COMP/39.396 — reaġenti bbażati fuq il-karbur tal-kalċju u l-manjeżju għall-industriji tal-azzar u tal-gass, fir-rigward tar-rikorrenti, u (ii) issospendiet l-obbligu fuq ir-rikorrenti li tipprovdi garanzija bankarja sabiex tevita l-irkupru immedjat tal-multa imposta permezz tal-Artikolu 2 ta’ dik id-deċiżjoni;
                        
                     
                           —
                        
                        
                           tistabbilixxi l-bilanċ pendenti fil-25 ta’ Jannar 2013, li jkopri l-multa u l-interessi moratorji, għal EUR 20 293 586,60;
                        
                     
                           —
                        
                        
                           tagħti avviż formali li r-rikorrenti għandha, sa mhux iktar tard mill-25 ta’ Jannar2013, jew tagħmel ħlas provviżorju ta’ EUR 20 293 586,60 jew tiddepożita garanzija finanzjarja aċċettabbli li tkopri dan l-ammont.
                        
                     
         
               —
            
            
               Tordna lill-konvenuta tbati l-ispejjeż ta’ dawn il-proċeduri.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               (1)
            
            
               L-ewwel motiv, ibbażat fuq il-fatt li l-Kummissjoni ma kellha l-ebda bażi legali sabiex timponi interessi fir-rigward tal-perijodu kopert mid-digriet għal miżuri provviżorji ex parte, billi d-digriet għal miżuri provviżorji ex parte tal-20 ta’ Ottubru 2009 issospenda l-applikazzjoni tal-Artikolu 2 tad-Deċiżjoni C(2009) 5791 sa fejn kien jirrigwarda lir-rikorrenti. Bħala tali, il-multa ma saritx “dovuta” skont it-tifsira tal-Artikolu 79(ċ) tar-Regoli ta’ Implementazzjoni (1). Skont il-prinċipju ta’ accessorium sequitur principale, l-interessi marbutin mal-multa jistgħu biss jibdew jakkumulaw mid-data li fiha l-multa hija dovuta.
            
         
               (2)
            
            
               It-tieni motiv, ibbażat fuq il-fatt li, fir-rigward tal-perijodu kopert mid-digriet għal miżuri provviżorji, l-applikazzjoni tar-rata ta’ interessi bħala penali ta’ 4.5 % kienet tikser l-aspettattivi leġittimi tar-rikorrenti, billi d-digiriet għal miżuri provviżorji tat-2 ta’ Marzu 2011 issospenda l-obbligu fuq ir-rikorrenti li tipprovdi garanzija bankarja sabiex tevita l-irkupru immedjat tal-multa imposta fuqha permezz tal-Artikolu 2 tad-Deċiżjoni C(2009) 5791. Din qiegħdet lir-rikorrenti fl-istess pożizzjoni li kienet tkun fiha, li kieku pprovdiet garanzija bankarja. Ir-rikorrenti kienet għalhekk intitolata li tibbaża fuq aspettattiva leġittima, maħluqa mill-ittra tal-Kummissjoni tal-24 ta’ Lulju 2009 li tinnotifika d-Deċiżjoni C(2009) 5791, li l-interessi fuq il-multa kellhom jitħallsu bir-rata stabbilita fl-Artikolu 86(5) tar-Regoli ta’ Implementazzjoni.
            
         
               (3)
            
            
               It-tielet motiv, ibbażat fuq il-fatt li l-applikazzjoni tar-rata ta’ interessi bħala penali ta’ 4.5 % għall-perijodi koperti mid-digrieti għal miżuri provviżorji ċċaħħad lid-digrieti għal miżuri provviżorji mill-effett prattiku tagħhom, billi r-raġunament għaż-żewġ rati ta’ interessi li jinsab fl-Artikoli 86(2)(b) u 86(5) tar-Regoli ta’ Implementazzjoni huwa sabiex jinċentivaw impriżi li jipprovdu garanzija bankarja, u, bil-maqlub, sabiex jippenalizzaw lil min jirrifjuta jħallas il-multa meta ssir dovuta, jew li jirrifjutaw li jipprovdu garanzija bankarja xierqa. Ir-rikorrenti ma għandhiex tkun ippenalizzata bl-impożizzjoni ta’ rata ta’ interessi punittiva talli ma pprovdietx garanzija bankarja, f’ċirkustanzi meta (i) il-Qorti tal-Ġustizzja ssospendiet l-applikazzjoni tal-multa, u (ii) iddeċidiet li kien oġġettivament impossibbli għar-rikorrenti li tipprovdi garanzija bankarja.
            
         
               (4)
            
            
               Ir-raba’ motiv, ibbażat fuq il-fatt li l-applikazzjoni tar-rata ta’ interessi bħala penali ta’ 4.5 % għall-perijodi koperti mid-digrieti għal miżuri provviżorji tikser il-prinċipju ta’ proporzjonalità. Ikun sproporzjonat li kieku r-rikorrenti tiġi ppenalizzata permezz tal-applikazzjoni ta’ interessi b’rata pprovduta fl-Artikolu 86(2)(b) tar-Regoli ta’ Implementazzjoni, f’ċirkustanzi fejn (i) il-multa ma hijiex infurzabbli, u (ii) il-ġudikatura tal-UE stabbiliet li ma tistax tħallas il-multa jew tipprovdi garanzija bankarja xierqa.
            
         
      (1)  Regolament tal-Kummissjoni (KE, EURATOM) Nru 2342/2002, tat-23 ta’ Diċembru 2002, li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 145), kif emendat.